Author: snd

Suradnja sa školom

*******
Jedna je majka pitala mudraca kada bi trebala započeti s odgojem svog djeteta.
- Koliko mu je godina ? – upita je mudrac.
- Pet. – odgovori majka.
- Pet?! Požuri kući! Već kasniš pet godina! – odgovori joj mudrac.
*******
Kao što odgoj djeteta ne počinje u petoj godini života, tako niti priprema za školu ne započinje neposredno pred polazak u školu.
Ona je već odavno započela, jer priprema za školu nije učenje čitanja i pisanja! Uspješnost djeteta u školi ovisi o motivaciji, iskustvu, a ponajviše o djetetovoj zrelosti: tjelesnoj, intelektualnoj, emocionalnoj i socijalnoj.
Ona uključuje raznolika iskustva, znanja i vještine koje je dijete imalo prilike steći, a rezultat je bavljenja djetetom, zbir svih odgojnih utjecaja kojima je dijete bilo izloženo jer Vi ste prvi i najvažniji djetetov učitelj.
Učiniti svoje dijete zrelijim, pripremiti ga za početak školovanja, nezaobilazna je zadaća svakog roditelja.
Stoga, iskoristite vrijeme do početka nastavne godine za fizičku i psihičku pripremu Vašeg djeteta koja će mu olakšati susret sa školom, a svima zajedno donijeti puno više osjećaja radosti, nego strepnje, straha i bojazni pred nečim novim i nepoznatim.

Iako je škola vrlo važna u životu djece, djeca u njoj provode tek dio svoga vremena. Dnevno je to prosječno 4-5 sati, a godišnje 175 od 365 dana. Sati i dani kada djeca nisu u školi također su važni za njihovo učenje i uspjeh u školi.
Sudjelovanje u praćenju izrade domaće zadaće dobar je način za roditelje da dobiju informaciju o tome što dijete uči u školi i ujedno prilika za razgovor s djetetom.
Razgovarajte o svemu što se djetetu događa u školi, ne samo o gradivu i ocjenama, već i o tome kako se osjeća, s kim se druži, čega se igraju, o čemu pričaju, tko se kome sviđa...
Pomognite djetetu u organiziranju vremena i prostora za rad.
Hvalite trud i njegov osobni napredak. Nikako ga ne uspoređujte s drugima.
Kada mu ne ide, djetetu ne treba kritika, treba mu ohrabrenje.
************
U NEDOUMICI, OBRAĆANJE UČITELJICI, MOŽE BITI PRVI IZBOR

Dijete u školi provede dnevno, u prosjeku, 4 - 5 sati, godišnje 175 od 365 dana. Sati i dani kada djeca nisu u školi, također su važni za njihovo učenje i uspjeh u školi.
Kao što se dijete koje osjeća sklad u obitelji osjeća sigurno i spokojno, tako se osjeća i učenik koji osjeća sklad u suradnji obitelji i škole.
Otvorena razmjena informacija o ponašanju djeteta kod kuće i u školi važna je za djetetov napredak.
*******
I NA KRAJU...
Polazak u školu je normalan slijed događaja. Nije ga potrebno previše naglašavati, ali niti zanemarivati njegovu važnost. Zapamtite da od Vašeg stava ovisi i stav djeteta prema školi i učiteljima.
Ukoliko do sada niste ništa posebno radili na pripremi svog djeteta za polazak u školu - shvatite to kao svoju “domaću zadaću”.
Uspjeh djeteta njegovo je, Vaše i naše zadovoljstvo!

SRETAN POČETAK I USPJEŠNO ŠKOLOVANJE

OŠ MEJAŠI
Split

PODSJETNIK RODITELJIMA
BUDUĆIH PRVAŠA

Učinite Vašem djetetu prvi susret sa školom ugodnim
i
prve dane školovanja uspješnim

DOBRODOŠLI

Zrelost za školu

Sposobnosti i vještine koje su važne pri polasku u prvi razred:
1. Grafomotoričke vještine
Posjeduje fleksibilnost šake i prstiju, pravilno drži olovku, adekvatnog pritiska
Po uzorku povlači linije od crte do crte, od točke do točke (ravne, kružne, zakrivljene)
Precrtava geom. likove (trokut, kvadrat, romb)
Piše svoje ime velikim tiskanim slovima
2. Prostorni i vremenski odnosi
Razumije prostorne odnose: gore, dolje, ispred, iza, na, u, ispod, iznad
Usvojio orijentaciju na tijelu, prostoru, papiru
Razumije vremenske odnose: prije, poslije, jutro, podne, večer
3. Govor i predčitalačke vještine
Pravilno izgovara sve glasove, gramatički točno
Definira jednostavne pojmove
Prepričava priču/događaj: uvod, tijek, završetak
Rastavlja poznate riječi na slogove
Rastavlja jednostavne riječi na glasove
Sastavlja jednostavne riječi od pojedinih glasova
Prepoznaje i imenuje prvi i zadnji glas u riječi
4. Numeričko poimanje
Broji mehanički do 20, uz pokazivanje do 13
Povezuje znamenku uz količinu
Snalazi se u pojmovima više, manje, dodaj
Razumije pojam skupa
Mjereći uspoređuje duže, veće, šire
5. Boje
Prepoznaje, razlikuje i imenuje većinu boja
6. Koncentracija
Na zadatku 15-20 min, u igri 60 min uz otklone
7. Socioemocionalna zrelost
Odvaja se od roditelja bez poteškoća
Sposoban za suradnju s drugima (kompromis)
Poštuje pravila, konflikte rješava soc.prihvatljivo
Kontrolira emocije, odgađa zadovoljstvo
Osnovna pravila kulturnog ponašanja
Motiviran za dobar uradak
Razvijen osjećaj sigurnosti i samopouzdanja

Prije početka nastave

1. POTIČITE INTERES DJETETA ZA ŠKOLU
- potičite znatiželju djeteta
- podržavajte interes za učenje novog i vrijednost znanja
- pričajte o školi, prenesite djetetu svoje najljepše uspomene
2. RAZVIJAJTE POZITIVNE STAVOVE PREMA ŠKOLI I UČENJU
- školu predstavljajte u realnom svjetlu, pozitivno motivirajte dijete
- ne plašite ga školom
- svoje strepnje ne prenosite na dijete, djeluju blokirajuće
- podržavajte autoritet učitelja
3. NAUČITE DIJETE NA OCJENJIVANJE I PROCJENJIVANJE
- sve dječje aktivnosti u školi se nedvosmisleno procjenjuju i vrednuju
- znanje nije rezultat ocjene, ali je ocjena rezultat pokazanog znanja
- učenici se međusobno uspoređuju i natječu (netko je u nečemu bolji, netko manje — to je prirodno)
- vježbanjem se može poboljšati svaka aktivnost
- uspješnost/neuspješnost djeteta ne smije utjecati na Vašu ljubav – dajte im to do znanja

4. RAZVIJAJTE RADNE NAVIKE DJETETA U IZVRŠAVANJU ŠKOLSKIH OBVEZA
- odredite djetetu prostor za rad i učenje (nužno ne znači posebna soba i radni stol ako nema uvjeta)
- priviknite dijete na sjedeći rad (ponudite mu bojanke, slikovnice, igre koje se obavljaju sjedeći)
- naučite dijete na rad na papiru, držanje olovke, orijentaciju lijevo—desno na papiru (zadajte mu zadatke za crtanje kojima vježba ruku, točnost i preciznost pokreta, te posebno upornost i volju za radom)
5. NA VRIJEME IZVRŠITE TEHNIČKE PRIPREME
- obavijestite dijete o promjenama u ritmu života
- pravodobno zajedno nabavite potreban pribor za školu
- uvježbavajte s djetetom put do škole
- pažljivo planirajte godišnji odmor